“เครดิตสวิส” หั่นเป้า ROBINS เหลือ 62 บ. หวั่นยุค “อีคอมเมิร์ซ” เฟื่องฟูฉุดรายได้หดตัว
“เครดิตสวิส” หั่นเป้า ROBINS เหลือ 62 บ. หวั่นยุค “อีคอมเมิร์ซ” เฟื่องฟูฉุดรายได้หดตัว
29 ม.ค. 2562

“เครดิตสวิส” ปรับลดคำแนะนำหุ้นบริษัท โรบินสัน จำกัด (มหาชน) หรือ ROBINS เหลือ ต่ำกว่าตลาด (Underperform) จากเดิมมองไว้ว่ามีน้ำหนักเท่าตลาด (Neutral) จากความกังวลในเรื่องการเติบโตอย่างรวดเร็วของธุรกิจอีคอมเมิร์ซในประเทศไทย โดยหั่นเป้าลงมาที่ 62.0บาท/หุ้น จากเดิม 72.0บาท/หุ้น อีกทั้ง ค่า P/E ยังสูงกว่าหุ้นอื่นๆ ในกลุ่มที่อยู่ในภูมิภาคเดียวกันอีกด้วย ซึ่งค่า P/E 12 เดือนนั้นตกลงไปที่ประมาณ 1SD (ค่าเบี่ยงเบนมาตรฐาน) ต่ำกว่าระดับค่าเฉลี่ยที่เคยวัดมา
สำหรับการเข้ามาอย่างรวดเร็วของธุรกิจอีคอมเมิร์ซนั้นถือว่าเป็นการเพิ่มความเสี่ยงให้กับ ROBINS อย่างมาก ยกตัวอย่างเช่น งานจำหน่ายสินค้าลดราคาวันที่ 12 เดือนธันวาคมของลาซาดาที่ดำเนินธุรกิจอีคอมเมิร์ซอันดับหนึ่งในไทยนั้นสามารถทำเงินได้ถึง 2 พันล้านบาท ซึ่งสูงกว่าปีที่แล้วถึง 71%
ส่วนยักษ์ใหญ่อันดับสองอย่าง Shopee ก็คาดว่าจะมียอดขายอย่างก้าวกระโดดที่ 225% ในปี 2561 นอกจากเรื่องของราคาที่ถูกแล้ว ยังมีเรื่องของค่าบริการส่งสินค้า และบริการที่ดี ทำให้คนไทยเริ่มที่จะปรับตัวเข้าใช้บริการ จากการคาดการณ์ของ Google และ Temasek ตลาดอีคอมเมิร์ซจะมีอัตราการเติบโตเฉลี่ยต่อปี (CAGR) อยู่ที่ 20-30% ในอีก 7 ปีข้างหน้านี้ และจะทำให้มีผลกระทบต่อ EBITDA ของ ROBINS ถึง 25-30%
อย่างไรก็ดี ROBINS อาจได้ปัจจัยบวกจากความชัดเจนของการเลือกตั้ง แต่เครดิตสวิสมองว่าจะเป็นเพียงปัจจัยบวกในระยะสั้นเท่านั้น แต่ในทางกลับกัน มาตรการกระตุ้นการอุปโภคบริโภคของรัฐบาลที่ดูอาจเป็นปัจจัยบวก แต่จะส่งผลและเพิ่มความเสี่ยงให้กับ ROBINS ในส่วนของธุรกิจที่ต่างจังหวัด
ทั้งนี้ เครดิตสวิสคาดว่า ROBINS จะมีการเติบโตของรายได้อยู่ที่ 13-14% ในปี 2562 ซึ่งยังคงอยู่ในระดับที่เพิ่มขึ้นเพียงเล็กน้อยเมื่อเทียบกับปีที่ผ่านมา โดยจะมีรายได้เพิ่มขึ้นจากการเติบโตของยอดขายสาขาเดิม (SSSG) และค่าเช่าที่ที่เพิ่มขึ้นจากการเปิดสาขาใหม่ เหล่านี้จะช่วยให้ ROBINS สามารถโตไปได้ในระยะกลาง แต่การที่คนไทยเริ่มหันมาซื้อสินค้าออนไลน์กันมากขึ้นจนเป็นตัวเลขที่เติบโตอย่างรวดเร็ว จะยิ่งส่งผลเป็นแรงกดดันการเติบโตของ ROBINS อย่างยิ่ง